बिनु सत्संग न हरि कृपा तेहि बिनु मोह न भाग।
 ई हमरा फरिछाबय पड़त तेकर आवश्यकता ओना हम नहि देखैत छी, कारण मिथिलाक निरक्षरो लोक रामायण केर भाव केँ नीक सँ बुझैत अछि। हमर माय-काकी-बाबी सँ लैत भौजी-बहिन-दीदी सब केँ सेहो देखैत रही जे ओ सब आपस मे बैसिकय दुपहरिया मे रामचरितमानसक चौपाई समूह मे गबैथ आ ओकर अर्थ मनन करथि। एतबा कहाँ, आइ-काल्हिक स्त्रीवादी आ पुरुषवादी आ कोन-कोन वाद मे विशेषज्ञ लेखक-समीक्षक सब जेकाँ सीता आ राम केर चरित्र-गान करैत रामायण मे प्रयुक्त अनेकों अन्य सह-नायक-खलनायक सभक चरित्र केँ सेहो बड़ा रुचि सँ कहैथ सुनैथ। आइ ओ दृश्य हृदय मे स्मरण होएत अछि तऽ ओ स्वर्गीय काकी-बाबी सब कियो ओहिना आँखिक आगाँ झकझकाइत छथि। प्रणाम सब केँ, हुनको लोकनिक लोक अछि हमरा लेल। ओ सब आइयो ओतबे प्रभावकारी भूमिका खेला रहली अछि। हमर पिता, बाबा, आ समस्त पुरुखा-परिजन पितरलोक मे ओहिना परिवार बनाकय रहि रहला अछि जेना एतय छलाह। बस, एना मानू जे एतुका भूमिका समाप्त तऽ फेर दोसर जगत मे ओ सब अपन बेसी महत्वपूर्ण भूमिका प्रभुजीक लीलामयी रचना यानि ब्रह्माण्डक असंख्य पिन्डरूपी संसार मे कतहु निश्चित लोक मे निवास कय रहला अछि। हमरा रामक पद मे दृढ अनुराग अछि, कारण बच्चे सँ पिताक माला पर 'सीताराम-सीताराम-सीताराम' केर जप आ तेकर असीम प्रभाव हम देखैत-गुनैत आयल छी। आर, आजुक ई रामचरितमानसक दोहा पुनः हमरा ई बात मोन पाड़ि देलक जे सत्संग सेहो हरि कृपा सँ भेटैत छैक आर वैह सब बातक जैड़ थिकैक।
 प्रभुजी सर्वत्र विराजि रहला अछि, प्रकट ओत्तहि हेता जतय प्रेम देखता। प्रेम केर ताल्लुक अछि 'दृढ अनुराग' सँ। दृढ अनुराग केर प्राप्ति केवल आ केवल मोह टूटला पर होइत छैक। जा धरि मोह मे फँसल रहल लोक, मोन, बुद्धि, इन्द्रिय आदि सब किछु भटकैत रहैछ। प्यासा मृग जेना मरुभूमि मे पानिक एहसास मात्र सँ दौड़िकय ओतय जाइत अछि, लेकिन ओ पानि थोड़े न रहैक जे पीबिकय अपन छुधा शान्त करत.... बेचारा फेर दृष्टि अपना शक्ति सँ दूर धरि दौड़बैत अछि आर फेरो दौड़ैत अछि दूर देखा रहल रिफ्लेक्सन सँ उत्पन्न मरुभूमिक बालु मे पानि दिस... फेर वैह हाल.... कहू केओ प्यासल जीव कतेक दौड़त? कारुण्य दृश्य बनैत छैक एतय। आशा करैत छी हे पढबाक संग-संग ओ दृश्य धरि अपने लोकनिक अन्तर्दृष्टि पहुँचि सकल होयत। बेचारा हरिण (मृग) एहिना प्यास अवस्था मे ओहि मरुस्थल मे दौड़ि-दौड़ि अन्त मे प्राण त्याग करैत अछि। प्यासे छटपटाकय पानि बिना अपन जीवन त्याग करय लेल बाध्य होइत अछि। ताहि सँ पूर्व ओ अनेक युक्ति, शक्ति, भुक्ति, मुक्ति, रिक्ति आदिक प्रयोग करैछ। ठीक तहिना ई 'मोह' मे फँसल जीव कदापि प्रभुजी संग दृढ अनुराग स्थापित नहि कय पेबाक बात आजुक स्वाध्याय मे उपरोक्त एकमात्र दोहा सँ अभरल आर दिन मानू आजुक अवश्य नीक बनि गेल से कहय मे हमरा कोनो हर्जा नहि। आर शिवजी स्वयं एहि पर अपन मोहर लगा देलनि। देवाधिदेव महादेव केर मुख सँ निकलल अछि रामकथा आर एहि रस मे कतेको कवि अपना-अपना तरहें डूबिकय कथा रचना हमरा सब लेल रखलनि अछि। आर निष्कर्ष त देखू - मोहनाश लेल उपाय सेहो कहलनि अछि - "सत्संग"। आर सत्संग लेल फेर "हरिकृपा"। बात घुमि गेलैक न? हाहाहा - जुनि घुमाउ प्लीज। बात सीधा छैक। हरिनाम स्मरण करैत रहू, कृपा भेटबे टा करत। आर बाकी फेर कतय जायत! अस्तु! 